# Seurakunnan ja lähetysjärjestön yhteistyösopimuksen periaatteet

# YHTEISTYÖSOPIMUS (malli)

Osapuolet sopivat yhteistyöstä kirkon lähetystehtävän toteuttamisessa Kirkkojärjestyksen mukaisesti. (KJ 3:25). Kirkon lähetystyön toimikunta hyväksyi kokouksessaan 11.12.2023 asiakirjan ”Seurakuntien ja kirkon lähetysjärjestöjen yhteistyösopimusten periaatteet”. Tässä sopimuksessa noudatetaan asiakirjassa määriteltyjä periaatteita. (alla)

Tätä sopimusta on tehty kaksi samansisältöistä kappaletta, yksi kullekin sopijaosapuolelle.

SOPIMUS KOSKEE

* yhteistyöhanketta, yhteistyöohjelmaa tai
* lähetettyä työntekijää tai
* stipendiaattia

SOPIJAOSAPUOLET

* Seurakunta / Yhteyshenkilö / Yhteystiedot
* Kirkon lähetysjärjestö / Yhteyshenkilö / Yhteystiedot

SOVITTU YHTEISTYÖ

1. Yhteydenpito
2. Kokonaiskustannukset euroa/vuosi
3. Globaalikasvatus (aineistot, koulutukset)

Tällä sopimuksella tavoiteltava osuus euroa/vuosi, josta

* talousarvioavustuksena katetaan euroa/vuosi
* vapaaehtoiskeräyksin euroa/vuosi

Sopimus astuu voimaan ja on voimassa

* xx asti (ns. puitesopimus) tai
* siihen asti, kuin lähetystyöntekijä täyttää sopimuksen ehdot tai
* stipendiaatti täyttää sopimuksen ehdot tai
* tehdään uusi sopimus, joka korvaa tämän sopimuksen
  + (valitaan joku näistä)

Sopimus voidaan purkaa kuuden (6) kuukauden irtisanomisajalla perustellusta syystä.

Aika ja paikka Allekirjoitukset

SEURAKUNTA KIRKON LÄHETYSJÄRJESTÖ

# YHTEISTYÖN PERIAATTEET

## Lähetys kirkon identiteetin luojana

Kirkon perustehtävä eli missio on julistaa Jeesusta Kristusta maailman pelastajana ja edistää Jumalan valtakunnan toteutumista. Kirkko on olemassa, koska sillä on tämä tehtävä.

Kirkon missionaarinen olemus toteutuu yhteisessä todistuksessa, palvelussa (diakonia) ja vaikuttamisessa yhteisen hyvän edistämiseksi. Jumalan rakkaus johtaa kristittyjä julistamaan evankeliumia, palvelemaan lähimmäisiä ja rukoilemaan yhdessä muiden kirkkojen ja kristillisten yhteisöjen kanssa. Kristityt ovat yhtä, koska heidät on kasteessa liitetty Kristukseen, hänen kirkkoonsa ja toinen toiseensa. Lupauksensa mukaisesti Jumala kutsuu ja lähettää sekä kulkee missionaarisen kirkon rinnalla.

Kirkkolaissa (KL 3 luku § 1) ja kirkkojärjestyksessä (KJ 3 luku § 25) lähetystyö todetaan seurakunnan tehtäväksi. Siten osallistuminen maailman laajuisen lähetystehtävän toteuttamiseen kasvaa paikallisseurakunnasta. Tämän tehtävän hoitamisessa lähetysjärjestö on palvelujärjestö. Tähän rakenteeseen liittyen seurakunnassa tarvitaan asianmukaiset päätökset ja sopimuksia, joiden kautta seurakunnan osallistuminen sekä seurakunnan ja järjestön välisen kumppanuuden vastuut ja työnjako tehdään mahdollisimman selkeiksi.

## Yhteistyön luonne ja tarkoitus

Sopimukseen perustuva yhteistyö ottaa huomioon molempien osapuolten tarpeet ja tehtävät. Se on hallinnollisesti kevyt ja antaa mahdollisuuden joustavaan ja pitkäjänteiseen toimintaan. Yhteistyö on vuorovaikutusta, esirukousta sekä taloudellisten, osaamisen ja hengellisten voimavarojen jakamista.

Yhteistyön lähtökohtana on seurakunnalle kuuluva vastuu kirkon lähetystehtävän toteuttamisesta. Lähetysvastuun toteuttamista suunnitellessaan seurakunta määrittää, millä tavalla yhteistyösopimukset palvelevat sen tekemää lähetystyötä. Seurakunnalla on itsemääräämisoikeus sekä varojen käytön että kumppaneiden valinnan suhteen. Seurakuntayhtymässä on syytä sopia yhtymätasolla päätettävistä ja paikallisseurakunnan päätettävissä olevista asioista niin, että seurakunta voi täyttää sopimukseen kirjatut velvoitteensa.

Sopimuksesta neuvoteltaessa lähtökohtana on seurakunnan lähetystoiminnan kokonaisuus ja tavoitteena rikas vuorovaikutus. Sopimukset ovat osa seurakunnan lähetysstrategiaa ja toiminnan kokonaissuunnittelua.

Seurakunnilta tuleva taloudellinen panos on tärkeä. Se on osa työn toteuttamisen edellytyksiä. Julkisen ja vapaaehtoisen tuen ero on olennainen sellaisten hankkeiden kannalta, joihin kytkeytyy kehitysyhteistyörahoitusta. Niiden omarahoitukseen ei voi käyttää julkista rahaa. Talousarvioavustus lasketaan julkiseksi rahaksi, mutta vapaaehtoinen kannatus ei.

## Sopimuksessa käsiteltäviä kokonaisuuksia

Seurakunta huolehtii, että sopimuksessa annettu taloudellinen sitoumus toteutuu. Seurakunta voi antaa tätä varten sekä talousarvioon varattuja määrärahoja että kolehteina, myyjäisissä tai muilla tavoin koottuja lahjoitusvaroja. Tämän lisäksi voi tarkastella seuraavia näkökulmia:

### Yhteydenpito

Seurakunnan ja järjestön tarpeena on jakaa tietoa siitä, millä tavalla seurakunnan lähetystyö toteutuu. Tässä oleellisena osana on myös järjestön antama raportti yhteistyöstä (vuosikirja tai muu seurakunnalle toimitettava raportti). Tämä on tärkeää lähetystyöstä saatavan kokemuksen, seurakunnan jumalanpalveluselämän sekä asianmukaisen tiedon välittämisen vuoksi.

Digitalisaatio antaa mahdollisuuksia tehdä yhteydestä seurakunnan ja järjestön työalueen tai kotimaan toimijoihin säännöllistä ja riittävän usein tapahtuvaa, jotta lähetystyö olisi mukana seurakunnan jumalanpalveluselämässä ja arjessa luontevalla tavalla.

* lähetysjärjestö viestii seurakunnan tukemasta paikallisesta työstä ja sen edistymisestä säännöllisesti.
* lähetysjärjestö tuottaa samastuttavaa ja ajanmukaista materiaalia eri kanaviin seurakunnan hyödynnettäväksi.
* seurakunta viestii säännöllisesti tukemansa työn edistymisestä
* seurakunta hyödyntää mahdollisuuksien mukaan lähetysjärjestön materiaalia globaalikasvatuksessaan, viestinnässään ja tilaisuuksissaan.
* julkisen tiedottamisen yksityiskohdista sovitaan lähetysjärjestön kanssa.

### Yhteistyöhankkeet/yhteistyöohjelmat

Mikäli sopimus tehdään lähetysjärjestön ja sen yhteistyökirkon tai yhteistyöjärjestön yhteisestä hankkeesta, yhteistyökirkon työmuodosta, lähetysjärjestön ohjelmasta tai hankkeesta tai muusta määritellystä kokonaisuudesta

* seurakunta muistaa yhteistä hanketta rukouksin yhteisissä jumalanpalveluksissa ja muissa seurakunnan kokoontumisissa. Lähetysjärjestö nimeää yhdyshenkilön yhteistyöhanketta tai -ohjelmaa varten. Tiedottamisessa otetaan huomioon työalueen turvallisuuskysymykset.
* sopimuksen toteuttamiseen voidaan sisällyttää molemminpuolisia vierailuja, jotka syventävät yhteistyötä ja vuorovaikutusta.
* sopimus tarkistetaan sopimuksen mukaan tai jos kohteessa tapahtuu olennaisia muutoksia. Sopimus päättyy, kun lähetysjärjestön vastuu hankkeesta tai ohjelmasta lakkaa tai sopimus irtisanotaan.

### Lähetysjärjestön työntekijää koskevat sopimukset

Mikäli sopimus koskee lähetysjärjestön työntekijää, on pidettävä huoli siitä, ettei lähetystyöstä annettu kuva ole pelkästään ”suomalainen”, vaan mahdollisuuksien mukaan tuodaan näkyviin myös paikallisten kumppanien roolia ja merkitystä. Tavoitteena on, että seurakunnassa rakentuu kokemus maailmanlaajan kirkon toiminnasta ja siinä mukana olemisesta.

* seurakunta muistaa työntekijää, hänen työtään ja työyhteisöään rukouksin yhteisissä jumalanpalveluksissa ja muissa seurakunnan kokoontumisissa. Seurakuntalaisia rohkaistaan muistamaan häntä omassa rukouselämässään.
* viestiessään lähetetystä työntekijästä ja muusta hänen työalueellaan tehtävästä työstä, hänen työyhteisöstään ja yhteistyökirkostaan seurakunta ottaa huomioon lähetystyöntekijöiden ja työalueen turvallisuuskysymykset.
* lähetystyöhön lähtevä tutustuu lähettävään seurakuntaan ja sen elämään mahdollisimman monipuolisesti.
* järjestö mahdollistaa työntekijälle mahdollisuudet olla yhteydessä ja vierailla lähettävissä yhteisöissä järjestön työajalla. Lähettävien tahojen määrän takia tämä ei aina ole mahdollista fyysisesti. Digitaaliset yhteydet antavat mahdollisuuksia muunlaiseen yhteydenpitoon. seurakunnat ja muut sopimustahot voivat yhdessä järjestää matkaan siunaamisen ennen lähtöä ja tulojuhlan työntekijän palattua kotimaahan.
* lähetystyöntekijää koskeva yhteistyösopimus on voimassa koko työkauden. Kotimaan jakson aikaisesta kannatuksen kohdentamisesta sovitaan erikseen.
* pitkää kotimaassa työskentelyä varten on seurakunnan aloitteesta mahdollista solmia uusi sopimus. Vaihtoehtoisesti voidaan tehdä sopimus osallistumisesta työntekijän työhön liittyvään hankkeeseen tai ohjelmaan.
* yhteistyösopimus purkautuu työsuhteen päättyessä.

### Stipendiaattisopimus

Sopimus voidaan tehdä henkilöstä, joka kirkkonsa lähettämänä harjoittaa perus- tai jatko-opintoja kotimaassaan tai sen ulkopuolella ja on mukana lähetysjärjestön tai kirkkoliiton stipendiaattiohjelmassa.

* seurakunta muistaa stipendiaattia rukouksin yhteisissä jumalanpalveluksissa ja muissa seurakunnan kokoontumisissa ja pitää häneen yhteyttä säännöllisesti.
* stipendiaatin opiskellessa Suomessa seurakunta tukee ja auttaa häntä ottaen huomioon erilaiset kulttuuritaustat. Mahdolliset vierailut seurakunnassa tulee järjestää niin, että ne eivät aiheuta tarpeetonta viivästystä opinnoissa. Matkoista ja niiden korvaamisesta sovitaan lähetysjärjestön kanssa.
* lähetysjärjestö tiedottaa seurakunnalle viivytyksettä stipendiaatin opiskelussa tapahtuneista muutoksista.
* sopimus päättyy, kun stipendiaatin tavoitteeksi asetetut opinnot on saatettu päätökseen tai kun hän ei muusta syystä enää kuulu stipendiohjelmaan.